Jatkossa naapurille myytävän hauen pitäisi olla alle viisikiloinen. Kuva: Tapio Maikkola

Eduskuntaan pian tuleva kalastuslakiesitys pyrkii tekemään selvän pesäeron ammattimaisen ja vapaa-ajan kalastuksen välillä. Yksi pykälistä kieltäisi harrastajien saaliin myynnin kaupalle ja ravintoloille. Suoraan loppukuluttajalle eli vaikkapa naapurille saisi myydä viisi kiloa vuorokaudessa.

Toistaiseksi harrastajien ylisuuret saaliit tai pilkkikilpailujen sato on voitu hyödyntää kalakaupassa ja jalostuksessa. Jatkossa kymmenen kilon haukea ei saa myydä naapurillekaan muuten kuin puolitettuna ja kahden vuorokauden aikana, jos pykälää noudatetaan kirjaimellisesti.

Suomen Vapaa-ajankalastajien Keskusjärjestön toiminnanjohtaja Ilkka Mäkelä arvioi viiden kilon myyntirajoitusta hätäiseksi.

– Kuusi vuotta valmisteltuun lakiin viime hetkillä sutaistiin rajoitus, joka voi aiheuttaa enemmän ongelmia kuin ratkaista niitä.

Hänestä kuitenkin on tärkeää pitää ero ammatti- ja vapaa-ajan kalastuksen välillä, eikä kalakauppa saa olla harrastajakalastajien varassa.

– Kalanmyynti ei kuulu vapaa-ajan kalastukseen. Jos harrastaja ei pysty säätelemään ylisuuria saaliitaan, voi ilmoittautua kaupalliseen kalastajarekisteriin, hän huomauttaa.

Myyntirajoituksen lakikirjaus juontuu EU-asetuksesta jo vuodelta 2009, joka kieltää merialueelta virkistyskalastuksesta saatujen saaliiden kaupittelun. Nyt vastaava kielto on tulossa sisävesillekin. Uuden kalastuslain on tarkoitus tulla voimaan ensi vuoden alussa.

Kukkoahvenet haettava kauempaa

Kuopiolainen kalakukkoleipomo Hanna Partanen on ostanut tarpeisiinsa kalat perinteisesti lähialueen yksityisiltä kalastajilta.

– Heiltä ostettuna se on mahdollisimman tuoretta. Isoissa tukuissa kala voi olla seisonutta ja yleensä pakastekalaa, kommentoi toimitusjohtaja Perttu Partanen kalastuslain vaikutuksia.

Hänen mukaansa ahvenen saanti kukkotarpeiksi on jo vaikeutunut muutenkin, kun harrastajakalastajat joutuivat hakemaan laitosluvan muutama vuosi sitten. Enää ahventa ei saanut perata rantakivillä. Välillä ahvenkukkoja ei tullut lainkaan myyntiin.

Nyt Savossa ollaan vain muutaman kalastajan varassa.

– Olemme joutuneet haalimaan ahventa ympäri Suomen, mikä puolestaan pidentää kuljetusmatkoja. Lähiruoka ja tuoreus kärsivät, Partanen huomauttaa.

Hän arvioi ainakin ahvenen saannin vähentyvän entisestään, jos kalastuslaki ei salli vapaa-ajan kalastajien saaliin myymistä kaupalliseen tarkoitukseen.

Myynti vaatii rekisteröitymisen

Kalan kaupallinen myynti on jatkossa mahdollista, jos kalastaja rekisteröityy ely-keskukseen.

– Miksi ilmainen rekisteröityminen nähdään niin vaikeaksi? Lakiehdotuksessa ei siis suoraan kielletä myymästä, mutta villi pyynti loppuisi, sanoo lakia valmistelleen maa- ja metsätalousministeriön kalastusneuvos Eija Kirjavainen.

Hän arvelee, ettei järvelle lähdetä yleensä lottoamaan.

– Isot pyydysmäärät vaativat jo ammattitaitoakin. Jos kotitarvekalastajalle tulee Pietarin kalansaalis, voihan sen lahjoittaakin, hän muistuttaa.

Kirjavaisen mukaan myyntirajoitus on jakanut kalatalouskentän kahtia.

Kalastuslaista kirjoitti Savon Sanomat perjantaina.